b'\n_START_ARTICLE_\nKongregacija za nauk vere\n_START_PARAGRAPH_\nKongregacija za nauk vere (latinsko Congregatio pro Doctrina Fidei; kratica CDF; pogosto tudi Sveta pisarna) je najstarej\xc5\xa1a kongregacija Rimske kurije, ki skrbi za doktrino Rimskokatoli\xc5\xa1ke cerkve.\n_START_SECTION_\nZgodovina\n_START_PARAGRAPH_\nKongregacija je bila ustanovljena 21. julija 1542 na ukaz pape\xc5\xbea Pavla III. kot Vrhovna posve\xc4\x8dena kongregacija rimske in univerzalne inkvizicije, ki so jo sestavljali kardinali in drugi uradniki. Predstavljala je zadnjo prizivno sodi\xc5\xa1\xc4\x8de za procese proti heretikom in bila pomembno orodje protireformacije. Leta 1908 jo je pape\xc5\xbe Pij X. preimenoval v Vrhovno posve\xc4\x8deno kongregacijo Svete pisarne, nakar so jo 7. decembra 1965 (konec 2. vatikanskega koncila) preimenovali v Posve\xc4\x8deno kongregacijo za nauk vere. Zadnje preimenovanje se je zgodilo leta 1983, ko je odpadel prilastek Posve\xc4\x8dena.'